Document ID: 32010D0688

PADOMES ĪSTENOŠANAS LĒMUMS
(2010. gada 15. oktobris),
ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
(2010/688/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Padomes Direktīvu 2006/112/EK (1) un jo īpaši tās 395. panta 1. punktu,
ņemot vērā Eiropas Komisijas priekšlikumu,
tā kā:
(1)
Vēstulē, kas Komisijas Ģenerālsekretariātā reģistrēta 2009. gada 10. decembrī, Itālija lūdza atļauju, atkāpjoties no Direktīvas 2006/112/EK 285. panta, turpināt piemērot atbrīvojumu no pievienotās vērtības nodokļa (PVN) konkrētiem nodokļa maksātājiem. Ar šo pasākumu minētie nodokļa maksātāji arī turpmāk būs atbrīvoti no dažām vai visām saistībām attiecībā uz PVN, kā minēts Direktīvas 2006/112/EK XI sadaļas 2. līdz 6. iedaļā.
(2)
Komisija 2010. gada 11. janvāra vēstulē informēja pārējās dalībvalstis par Itālijas lūgumu. Komisija 2010. gada 12. janvāra vēstulē paziņoja Itālijai, ka tās rīcībā ir visa informācija, kas vajadzīga, lai izvērtētu pieprasījumu.
(3)
Dalībvalstīm ir pieejama īpaša shēma mazajiem uzņēmumiem saskaņā ar Direktīvas 2006/112/EK XII sadaļu. Pagarināmais pasākums izdara atkāpi no minētās direktīvas 285. panta tikai tiktāl, ciktāl shēmas gada apgrozījuma robežvērtība ir lielāka nekā EUR 5 000 robežvērtība.
(4)
Ar Padomes Lēmumu 2008/737/EK (2008. gada 15. septembris), ar ko Itālijas Republikai atļauj piemērot pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (2), Itālijai tika atļauts atkāpes veidā līdz 2010. gada 31. decembrim piemērot atbrīvojumu no PVN tādiem nodokļa maksātājiem, kuru gada apgrozījums nav lielāks par EUR 30 000. Ņemot vērā to, ka šī robežvērtības palielināšana samazinājusi PVN saistības mazākajiem uzņēmumiem, tomēr tie joprojām var izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Itālijai turpmāk ierobežotu laiku piemērot minēto pasākumu.
(5)
Savā 2004. gada 29. oktobra priekšlikumā Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības, Komisija iekļāva noteikumus, kuru mērķis ir atļaut dalībvalstīm palielināt PVN atbrīvojuma shēmas gada apgrozījuma robežvērtību līdz EUR 100 000 vai ekvivalentam valsts valūtā, ar iespēju atjaunināt šo robežvērtību katru gadu. Itālijas iesniegtais pagarinājuma pieprasījums ir saderīgs ar minēto priekšlikumu.
(6)
No Itālijas sniegtās informācijas izriet, ka pasākums galīgajā patēriņa posmā aplēsto iekasējamo kopējo nodokļa ieņēmumu summu ir samazinājis par mazāk nekā 0,2 %.
(7)
Atkāpe neatstāj iespaidu uz Savienības pašas resursiem, ko veido iekasētais PVN,
IR PIEŅĒMUSI ŠO LĒMUMU.
1. pants
Atkāpjoties no Direktīvas 2006/112/EK 285. panta, Itālijai tiek atļauts atbrīvot no PVN nodokļa maksātājus, kuru gada apgrozījums nav lielāks par EUR 30 000.
Itālija var paaugstināt robežvērtību, lai saglabātu atbrīvojuma patieso vērtību.
2. pants
Šis lēmums stājas spēkā tā paziņošanas dienā.
Šo lēmumu piemēro no 2011. gada 1. janvāra līdz dienai, kad stājas spēkā direktīva, ar ko groza gada apgrozījuma robežvērtību, līdz kurai nodokļa maksātājus var atbrīvot no PVN, vai līdz 2013. gada 31. decembrim atkarībā no tā, kurš termiņš ir agrāk.
3. pants
Šis lēmums ir adresēts Itālijas Republikai.
Luksemburgā, 2010. gada 15. oktobrī

Labels: 3
2
18